Ilvespuisto (Riihimäki)

Ilvespuisto on Riihimäen Hirsimäessä sijaitseva metsäinen kalliomäki. Mäen rinteet ovat suurimmilta osin lehtomaisen kankaan kuusikkoa, jossa puusto on tiheähköä ja erirakenteista. Aluskasvillisuus on kuusivaltaisilla osilla mustikkavaltaista varvikkoa, vallitsevalta kasvillisuustyypiltään käenkaali-mustikkatyyppiä. Valtalajeina tavataan mustikkaa, puolukkaa, metsäkastikkaa, käenkaalia, kieloa, seinäsammalta, metsäkerrossammalta ja runsaina lajeina sananjalkaa, sarjakeltanoa, valkovuokkoa, kangasmaitikkaa, metsäalvejuurta, keltanoa, vanamoa, oravanmarjaa, lillukkaa, metsämansikkaa, metsätähteä, kultapiiskua, koiranputkea, kevätpiippoa, sinivuokkoa, jänönsalaattia, tesmaa, lehtonurmikkaa, nuokkuhelmikkää, kyläkellukkaa ja metsäkurjenpolvea. Mäen valoisat osat ovat yleisesti heinittyneitä. Mäen laella on pieni heinittynyt avokallio. Mäen alarinteiden itä- ja eteläpuolella puusto on nuorempaa ja harvennettu väljäpuustoksi. Pohjoisrinteen tyvellä on tuore lehto, jossa kasvaa isoja haapoja sekä järeitä kuusia. Linnuista Ilvespuistossa on havaittu varista, mustarastasta, punarintaa, hippiäistä ja peippoa. Riihimäen pienialaisista taajamametsistä Ilvespuisto on ollut yksi arvokkaista luonto- ja lähiopetuskohteista. Mäen halki kulkee useita polkuja ristiin rastiin, jotka ovat ahkerassa käytössä. Vuodelta 1947 peräisin olevassa topografikartassa Ilvespuiston nimeksi on mainittu Koivumäki. Lähteet